# Likumprojekts

**Personas datu apstrādes likums**

**I nodaļa. Vispārīgie noteikumi**

**1.pants. Likuma mērķis un darbības joma**

(1) Likuma mērķis ir radīt tiesiskus priekšnoteikumus fiziskās personas datu (turpmāk – datu) aizsardzības sistēmas izveidošanai nacionālajā līmenī, paredzot šim nolūkam nepieciešamās institūcijas, nosakot to kompetenci un darbības pamatprincipus, kā arī reglamentējot personas datu aizsardzības speciālistu darbību un personas datu apstrādes un brīvas aprites noteikumus.

(2) Likums regulē institucionālos jautājumus, procedūras, tiesiskās attiecības, lai nodrošinātu fizisko personu datu aizsardzību pamatprincipu ieviešanu nacionālajā līmenī saskaņā ar Eiropas Parlamenta un Padomes regulu (ES) 2016/679 par fizisku personu aizsardzību attiecībā uz apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula).

**2.pants. Likumā lietotie termini**

Likumā ir lietoti Datu regulas 4.pantā atrunātie termini.

**II nodaļa. Datu uzraudzības iestādes funkcijas, uzdevumi un statuss**

**3.pants. Datu uzraudzības iestāde**

Latvijas Republikā datu uzraudzības iestāde Datu regulas 51.panta izpratnē ir Datu valsts inspekcija (turpmāk - Inspekcija).

**4.pants. Inspekcija**

(1) Inspekcija ir patstāvīga valsts iestāde un pakļaujas vienīgi likumam.

(2) Inspekcijas darbības mērķis ir aizsargāt indivīda privātumu attiecībā uz personas datu aizsardzību.

(3) Inspekcijai ir konts Valsts kasē un savs zīmogs ar papildinātā mazā valsts ģerboņa attēlu un pilnu Inspekcijas nosaukumu.

(4) Inspekcijas tiesībspēja un rīcībspēja atbilst šajā likumā un citos normatīvajos aktos noteiktajiem uzdevumiem. Inspekcijai ir nošķirta valsts manta un patstāvīga bilance.

**5.pants. Inspekcijas neatkarība**

Inspekcija savā darbībā ir neatkarīga un pakļaujas vienīgi likumam. Nevienam nav tiesību ietekmēt Inspekciju tās funkciju un uzdevumu izpildē.

 **6.pants. Inspekcijas funkcijas**

 Inspekcijai ir Datu regulas 55.pantā noteiktā kompetence, kā arī šādas funkcijas:

1) uzraudzīt personas datu apstrādes atbilstību normatīvo aktu prasībām;

2)ierosināt un veikt darbības, kas vērstas uz efektīvāku personas datu aizsardzības ievērošanu;

3) izvērtēt un apstiprināt rīcības kodeksus;

4) nodrošināt datu aizsardzības sertifikācijas procedūru;

5) nodrošināt datu aizsardzības speciālistu kvalifikācijas pārbaudi;

6) šā likuma un Datu regulas noteikumu izpildei sadarboties ar Eiropas Savienības uzraudzības iestādēm.

 **7.pants. Inspekcijas uzdevumi**

Inspekcijai ir Vispārīgās datu aizsardzības regulas 57.pantā noteiktie uzdevumi, kā arī Inspekcija veic šādus uzdevumus:

1) pārbauda personas datu apstrādes atbilstību normatīvo aktu prasībām gadījumos, kad pārzinim ar likumu aizliegts sniegt datu subjektam informāciju un saņemts attiecīgs iesniegums no datu subjekta;

2) veic personas datu aizsardzības speciālistu saraksta uzturēšanu;

*3) izskata administratīvo pārkāpumu lietas;*

*4) atbilstoši kompetencei piedalās normatīvo aktu un attīstības plānošanas dokumentu projektu izstrādē un sniedz viedokli par citu institūciju sagatavotajiem normatīvo aktu un attīstības plānošanas dokumentu projektiem*;

5) sniedz atzinumus par valsts un pašvaldību institūciju veidojamo personas datu apstrādes sistēmu atbilstību normatīvo aktu prasībām;

6) uzrauga komerciāla paziņojuma sūtīšanas aizlieguma ievērošanu attiecībā uz personas datu aizsardzību;

7) uzrauga kredītinformācijas biroju darbību;

8) uzrauga informācijas sabiedrības pakalpojumu apriti attiecībā uz personas datu aizsardzību;

9) sadarbojas ar ārvalstu personas datu aizsardzības, informācijas atklātības un pieejamības uzraudzības un komerciāla paziņojuma sūtīšanas aizlieguma uzraudzības institūcijām;

10) nodrošina datu subjekta informācijas pieprasījumu par sevi pārsūtīšanu Eiropas Tiesu sadarbības vienībai Eurojustam un Eiropas Policijas birojam;

11) pārstāv Latvijas Republiku starptautiskajās organizācijās un pasākumos datu aizsardzības jomā;

12) veic pētījumus, analizē situāciju, sniedz rekomendācijas, atzinumus un informē sabiedrību par aktuāliem jautājumiem Inspekcijas kompetences jomās;

13) veic citos normatīvajos aktos paredzētos uzdevumus.

**8.pants. Inspekcijas tiesības**

Inspekcijai ir Datu regulas 58.pantā noteiktās tiesības, kā arī šādas izmeklēšanas pilnvaras:

1) veikt personas datu apstrādes pārbaudi;

2) veikt pārbaudi, lai noteiktu personas datu apstrādes atbilstību normatīvo aktu prasībām gadījumos, kad pārzinim ar likumu aizliegts sniegt datu subjektam informāciju un saņemts attiecīgs iesniegums no datu subjekta;

3) uzlikt administratīvos sodus;

4) savas kompetences ietvaros no privātpersonām, valsts un pašvaldību institūcijām un amatpersonām pieprasīt un noteiktajā apjomā un formā saņemt informāciju, dokumentus vai to kopijas un citus materiālus, tai skaitā ierobežotas pieejamības informāciju;

5) apmeklēt valsts institūcijām un privātpersonām piederošus objektus, veikt pārbaudi vai citus pasākumus, lai noteiktu pārbaudāmo personu darbību atbilstību normatīvo aktu prasībām Inspekcijas kompetences ietvaros, ko īsteno Inspekcijas darbinieki, uzrādot dienesta apliecību un apmeklējot jebkuras nedzīvojamās telpas;

6) savas kompetences ietvaros brīvi iepazīties ar reģistros, informācijas sistēmās un datu bāzēs esošo visu veidu informāciju un piekļūt tai, neatkarīgi no tās piederības;

7) savas kompetences ietvaros pieprasīt un saņemt nepieciešamo informāciju, dokumentus un citus materiālus par personām sniegtajiem pakalpojumiem elektronisko sakaru nozarē, tai skaitā informāciju no informācijas resursu un tehnisko resursu turētāja;

8) bez maksas iegūt Inspekcijai paredzēto uzdevumu izpildei nepieciešamo informāciju no privātpersonām, valsts un pašvaldības institūcijām;

9) pieprasīt un saņemt speciālistu atzinumu pārbaudes lietā;

10) sniegt tiesu iestādēm viedokli par šī likuma vai Datu regulas pārkāpumiem un vajadzības gadījumā uzsākt tiesvedību;

 11) atbilstoši Regulas 63.pantam konsekvences mehānisma ietvaros izskatīt nerezidenta sūdzību un sniegt atbildi angļu valodā.

**III nodaļa. Inspekcijas darbības organizācija**

**9.pants. Inspekcijas direktors**

(1) Inspekciju pārstāv un vada direktors.

(2) Inspekcijas direktors:

1) savā darbībā ir neatkarīgs un pakļaujas vienīgi likumam;

2) vada Inspekcijas darbu un pieņem lēmumus atbilstoši Inspekcijas kompetencei;

2) pilnvaro katrā atsevišķā gadījumā Inspekcijas amatpersonu vai darbinieku pārstāvēt Inspekciju;

3) pieprasa datu bloķēšanu, kļūdainu vai nelikumīgi iegūtu datu izdzēšanu vai iznīcināšanu;

4) nosaka pastāvīgu vai pagaidu aizliegumu datu apstrādei;

5) iesniedz pieteikumu par lietas ierosināšanu Satversmes tiesā;

6) izveido konsultatīvās padomes, kā arī darba grupas atsevišķu projektu izstrādei vai jautājumu sagatavošanai;

7) piedalās ar padomdevēja tiesībām Valsts sekretāru sanāksmēs, Ministru kabineta komiteju un Ministru kabineta sēdēs.

(3) Inspekcijas direktora prombūtnes laikā viņa pienākumus pilda Inspekcijas direktora vietnieks.

**10.pants.** **Inspekcijas direktora apstiprināšana amatā**

(1) Inspekcijas direktoru ne mazāk kā pēc desmit Saeimas deputātu ierosinājuma amatā apstiprina *Saeima* uz pieciem gadiem.

 (2) Inspekcijas direktoru var apstiprināt amatā atkārtoti uz diviem pilnvaru termiņiem.

**11.pants. Prasības Inspekcijas direktoram**

(1) Par Inspekcijas direktoru var būt persona, kura:

1) ir Latvijas pilsonis ar nevainojamo reputāciju;

2) pārvalda latviešu valodu un vismaz divas svešvalodas;

3) nav sasniegusi likumā "Par valsts pensijām" vecuma pensijas piešķiršanai noteikto vecumu;

4) ieguvusi otrā līmeņa augstāko izglītību vai maģistra grādu tiesību, ekonomikas vai sociālajās zinātnēs;

5) ir ieguvusi vadītāja darba pieredzi un vismaz piecu gadu praktisko darba pieredzi personas datu aizsardzības jomā;

6) ir tiesīga saņemt speciālo atļauju pieejai valsts noslēpumam.

(2) Par Inspekcijas direktoru nevar būt persona, kura:

1) sodīta par tīša noziedzīga nodarījuma izdarīšanu (neatkarīgi no sodāmības dzēšanas vai noņemšanas);

2) agrāk izdarījusi noziedzīgu nodarījumu, bet no soda izciešanas atbrīvota sakarā ar noilgumu, amnestiju vai apžēlošanu;

3) pēdējo triju gadu laikā bijusi vēlētos amatos politiskajās organizācijās (partijās).

 **12.pants. Inspekcijas direktora pilnvaru izbeigšanās**

Inspekcijas direktora pilnvaras izbeidzas sakarā ar:

1) Inspekcijas direktora pilnvaru termiņa izbeigšanos;

2) Inspekcijas direktora atbrīvošanu no amata;

3) Inspekcijas direktora nāvi.

**13.pants. Inspekcijas direktora** **atbrīvošana no amata**

Saeima Inspekcijas direktoru atbrīvo no amata pirms viņa pilnvaru termiņa beigām, ja viņš:

1) atstāj amatu pēc paša vēlēšanās, rakstveidā par to paziņojot Saeimai;

2) ir ievēlēts vai iecelts citā amatā;

3) pildot pienākumus, ir pieļāvis tīšu likumpārkāpumu vai nolaidību, kā rezultātā radīts būtisks kaitējums valstij vai personai;

4) nav ievērojis likumā "Par interešu konflikta novēršanu valsts amatpersonu darbībā" noteiktos ierobežojumus un aizliegumus, kā rezultātā radīts kaitējums valstij vai personai;

5) ir atklājies vai iestājies kāds no šā likuma 11. pantā noteiktajiem ierobežojumiem.

**14.pants. Inspekcijas nolikums**

Inspekcijas struktūru un iekšējās darbības noteikumus reglamentē Inspekcijas nolikums, kuru apstiprina Inspekcijas direktors.

**15.pants. Darbības pārskati**

Inspekcija reizi gadā sniedz Inspekcijas gada pārskatu Saeimai, Ministru kabinetam un Augstākajai tiesai, kā arī ievieto to oficiālajā tīmekļa vietnē.

**16.pants. Inspekcijas darbinieku tiesiskais statuss un kompetence**

Inspekcijas darbinieki ir valsts varas pārstāvji, kuri saskaņā ar Inspekcijai noteiktajām tiesībām nodrošina Inspekcijai paredzēto uzdevumu izpildi.

**17.pants. Ierobežojumi inspekcijas darbiniekiem**

Inspekcijas direktora un darbinieku, kuras ir valsts amatpersonas, ienākumu gūšanas, amatu savienošanas un darba pildīšanas ierobežojumus, kā arī citus ar tiem saistītos ierobežojumus un pienākumus nosaka likums „Par interešu konflikta novēršanu valsts amatpersonu darbībā”.

**18.pants. Informācijas izpaušanas aizliegums**

Inspekcijas darbinieki, kuru darba pienākumu izpilde ir saistīta ar informācijas iegūšanu un apstrādi, nodrošina iegūtās informācijas neizpaušanu, izņemot publiski pieejamo informāciju. Šis aizliegums ir spēkā arī pēc tam, kad darbinieks beidzis pildīt amata pienākumus.

**19. pants. Inspekcijas darbinieku disciplināratbildība**

Inspekcijas darbinieku disciplināratbildības pamats, disciplinārpārkāpumu veidi un piemērojamie disciplinārsodi, kā arī disciplinārlietu izskatīšanas kārtība tiek noteikta saskaņā ar valsts civildienesta ierēdņu disciplināratbildību regulējošiem normatīvajiem aktiem.

**IV nodaļa. Inspekcijas finansēšanas un gada finanšu pārskata revīzijas kārtība**

**21.pants. Inspekcijas finansēšana**

Inspekciju finansē no valsts budžeta.

**22.pants. Inspekcijas gada finanšu pārskata revīzija**

(1) Inspekcijā gada finanšu pārskata revīziju veic zvērināts revidents vai zvērinātu revidentu komercsabiedrība.

(2) Inspekcija savu gada finanšu pārskatu kopā ar zvērināta revidenta (zvērinātu revidentu komercsabiedrības) atzinumu iesniedz Saeimai, Valsts kontrolei, kā arī Valsts kasei saimnieciskā gada pārskata sastādīšanai.

**V. Datu aizsardzības speciālists**

 **23.pants. Datu aizsardzības speciālists**

 (1) Datu aizsardzības speciālists ir persona, kura šajā likumā noteiktajā kārtībā iekļauta Inspekcijas Datu aizsardzības speciālistu sarakstā un sniedz pakalpojumus personas datu aizsardzības jomā.

 (2) Datu aizsardzības speciālistu pakalpojumus ir tiesības piedāvāt personai, kura atbilst šī panta pirmajai daļai.

 **24.pants. Datu aizsardzības speciālistu saraksts**

 (1) Inspekcija uztur datu aizsardzības speciālistu sarakstu.

 (2) Datu aizsardzības speciālistu sarakstā iekļauj šādus datus par fiziskām personām:

1)vārds, uzvārds un personas kods;

2) apliecības numurs, izsniegšanas datums;

3) sarakstei ar Inspekciju un trešajām personām – elektroniskā adrese, tālruņa numurs;

4) informācija par pagaidu profesionālo darbību.

 (3) Datu aizsardzības speciālists nekavējoties rakstveidā paziņo Inspekcijai par konstatētajām kļūdām un jebkuriem grozījumiem ziņās, kas attiecībā uz viņu iekļautas Datu aizsardzības speciālistu sarakstā..

 (4) Datu aizsardzības speciālistu saraksts ir pieejams jebkurai ieinteresētai personai, izņemot informāciju par datu aizsardzības speciālista personas kodu. Datu aizsardzības speciālistu sarakstu, kā arī jebkurus grozījumus tajā Inspekcija publisko savā tīmekļa vietnē.

 **25.pants. Datu aizsardzības speciālistu kvalifikācijas eksāmens**

 (1) Datu aizsardzības speciālistu pretendentu zināšanu pārbaudi veic Inspekcija.

 (2) Pēc eksāmena nokārtošanas Inspekcijas direktors pieņem lēmumu par speciālista kvalifikācijas piešķiršanu un apliecības izsniegšanu.

 **26.pants. Datu aizsardzības speciālistu saraksta uzturēšana un kvalifikācijas eksāmena kārtība**

 Ministru kabinets izdod noteikumus, kuros noteic datu aizsardzības speciālistu saraksta uzturēšanas kārtību un datu aizsardzības speciālistu kvalifikācijas eksāmena kārtību, Eiropas Savienības dalībvalsts datu aizsardzības speciālista kvalifikācijas izvērtēšanas kārtību tā iekļaušanai datu aizsardzības speciālistu sarakstā, maksas apmēru par kvalifikācijas eksāmena kārtošanu un par grozījumu izdarīšanu datu aizsardzības speciālistu saraksta ziņās, kā arī minēto maksu samaksas kārtību.

**27.pants Izslēgšana no datu aizsardzības speciālistu saraksta**

*(1)* No datu aizsardzības speciālistu saraksta ar Inspekcijas direktora lēmumu datu aizsardzības speciālistu izslēdz:

1) ja tas iesniedz rakstveida lūgumu to izslēgt;

2) ja tiesa viņam nodibinājusi aizgādnību;

3) ja tā sarakstes adrese vairs neatbilst šā likuma 24.panta otrās daļas 3.punkta prasībām;

4) ja tam ar tiesas spriedumu ir atņemtas tiesības darboties par datu aizsardzības speciālistu vai noteikti citādi ierobežojumi, kas neļauj pildīt profesionālos pienākumus;

5) ja tas miris vai atzīts par bezvēsts prombūtnē esošu.

(2) Ja persona no datu aizsardzības speciālistu saraksta bijusi izslēgta saskaņā ar šā panta pirmās daļas 1., 2. vai 3.punkta noteikumiem, tā var lūgt to atjaunot sarakstā, kad novērsti iemesli, kuru dēļ persona tika izslēgta. Datu aizsardzības speciālista eksāmens šādai personai jākārto, ja pārtraukums tās profesionālajā darbībā ir bijis četri gadi vai ilgāks.

 (3) Ja persona no datu aizsardzības speciālistu saraksta bijusi izslēgta saskaņā ar šā panta pirmās daļas 4.punkta noteikumiem, tā var lūgt to atjaunot sarakstā ne agrāk kā pēc četriem gadiem no izslēgšanas dienas, ja novērsti iemesli, kuru dēļ persona tika izslēgta, kā arī nokārtots datu aizsardzības speciālistu kvalifikācijas eksāmens. Ja persona no datu aizsardzības speciālistu saraksta minēto pamatojumu dēļ izslēgta atkārtoti, tās dalību datu aizsardzības speciālistu sarakstā neatjauno.

**28.pants. Eiropas Savienības dalībvalstu datu aizsardzības speciālistu darbība Latvijā**

 (1) Ja Eiropas Savienības dalībvalsts datu aizsardzības speciālists iesniedz Inspekcijai attiecīgu lūgumu un dokumentus, kas apliecina šīs personas tiesības darboties par datu aizsardzības speciālistu citā Eiropas Savienības dalībvalstī saskaņā ar šīs valsts normatīvajiem aktiem, Inspekcijas direktors šo personu iekļauj datu aizsardzības speciālistu sarakstā, piešķirot tiesības uz pagaidu profesionālo darbību Latvijā. Tiesības uz pagaidu profesionālo darbību Latvijā piešķir uz sešiem mēnešiem.

 (2) Ja datu aizsardzības speciālistu kvalifikācijas eksāmena komisija atzīst, ka Eiropas Savienības dalībvalsts datu aizsardzības speciālistam ir pietiekama valsts valodas prasme un profesionālai darbībai nepieciešamās Latvijas normatīvo aktu zināšanas, personu iekļauj datu aizsardzības speciālistu sarakstā un tam ir tādas pašas tiesības un pienākumi kā Latvijas datu aizsardzības speciālistam.

**VI. Sertifikācija un rīcības kodeksi**

**29.pants. Sertifikācijas institūcijas akreditācija**

(1) Inspekcija atbilstoši Regulas 42.panta 5.punktam apstiprina datu aizsardzības sertifikāta vai zīmoga izsniegšanas noteikumus (kritērijus).

(2) Inspekcija saskaņā ar Regulas 43.panta 1.punktu uz pieciem gadiem izsniedz licenci sertifikācijas institūcijai, kura izsniedz datu aizsardzības sertifikātu vai zīmogu.

(3) Ministru kabinets nosaka prasības licences saņemšanai un licences izsniegšanas kārtību, kā arī licences apturēšanas un anulēšanas nosacījumus un kārtību..

(4) Par licences izsniegšanu sertifikācijas institūcija maksā valsts nodevu. Par sertifikācijas institūcijas darbības uzraudzību sertifikācijas institūcija maksā ikgadēju valsts nodevu. Valsts nodevu apmēru un maksāšanas kārtību nosaka Ministru kabinets.

(5) Datu valsts inspekcija savā tīmekļa vietnē par sertifikācijas institūciju publicē un aktualizē šādu informāciju:

1) nosaukums;

2) reģistrācijas numurs;

3) kontaktinformācija (juridiskā adrese un pasta adrese, tālrunis, elektroniskā pasta adrese);

4) licences piešķiršanas datums;

5) licences apturēšanas vai anulēšanas datums.

(6) Ja mainās kāda no šā panta piektās daļas 1., 2. vai 3.punktā minētajām ziņām, sertifikācijas institūcija piecu darbdienu laikā pēc izmaiņu stāšanās spēkā iesniedz Datu valsts inspekcijai iesniegumu par izmaiņām. Datu valsts inspekcija piecu darbdienu laikā pēc iesnieguma saņemšanas aktualizē attiecīgo informāciju savā tīmekļa vietnē.

**30.pants.Sertifikācijas procedūra**

(1) Sertifikācijas institūcija izsniedz vai atsaka izsniegt datu aizsardzības sertifikātu vai zīmogu (turpmāk – datu sertifikāts), aptur, atjauno vai anulē datu sertifikāta darbību.

(2) Šā panta trešajā daļā minētos sertifikācijas institūcijas izdotos administratīvos aktus var apstrīdēt Datu valsts inspekcijā. Datu valsts inspekcijas lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā. Lēmuma apstrīdēšana vai pārsūdzēšana neaptur tā darbību un izpildi

(3) Datu sertifikāta vai zīmoga izsniegšanas un reģistrēšanas, darbības apturēšanas un atjaunošanas, darbības termiņa pagarināšanas, anulēšanas kārtību un darbības uzraudzības kārtību nosaka Ministru kabinets.

**31.pants. Rīcības kodeksa pārraudzības institūcijas akreditācija**

(1) Inspekcija saskaņā ar Regulas 41.panta 1.punktu uz pieciem gadiem izsniedz licenci rīcības kodeksa pārraudzības institūcijai, kura pienācīgi pārzina rīcības kodeksa tematiku un pārrauga kodeksa izpildi.

(3) Ministru kabinets nosaka prasības licences saņemšanai un licences izsniegšanas kārtību, kā arī licences apturēšanas un anulēšanas kārtību..

(4) Par licences izsniegšanu pārraudzības institūcija maksā valsts nodevu. Valsts nodevas apmēru un maksāšanas kārtību nosaka Ministru kabinets.

(5) Inspekcija savā tīmekļa vietnē par pārraudzības institūciju publicē un aktualizē šādu informāciju:

1) nosaukums;

2) reģistrācijas numurs;

3) kontaktinformācija (juridiskā adrese un pasta adrese, tālrunis, elektroniskā pasta adrese);

4) licences piešķiršanas datums;

5) licences apturēšanas vai anulēšanas datums.

(6) Ja mainās kāda no šā panta piektās daļas 1., 2. vai 3.punktā minētajām ziņām, pārraudzības institūcija piecu darbdienu laikā pēc izmaiņu stāšanās spēkā iesniedz Inspekcijai iesniegumu par izmaiņām. Inspekcija piecu darbdienu laikā pēc iesnieguma saņemšanas aktualizē attiecīgo informāciju savā tīmekļa vietnē.

**32.pants. Rīcības kodeksa pārraudzības institūcijas kompetence**

 (1) Pārraudzības institūcija novērtē vai attiecīgie pārziņi un apstrādātāji ir tiesīgi piemērot kodeksu, pārrauga, kā tie ievēro kodeksa noteikumus. Ja pārzinis vai apstrādātājs izdara rīcības kodeksa pārkāpumu, pārraudzības institūcija aptur vai izslēdz pārzini vai apstrādātāju no attiecīgā kodeksa, kā arī atjauno to.

 (2) Šā panta pirmajā daļā minētos pārraudzības institūcijas izdotos administratīvos aktus var apstrīdēt Inspekcijā. Inspekcijas lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā. Lēmuma apstrīdēšana vai pārsūdzēšana neaptur tā darbību un izpildi

**VII. Tiesību aizsardzības līdzekļi un sankcijas**

**32.pants. Lēmumu pieņemšana**

Inspekcija, pieņemot Datu regulas 83.pantā noteiktos lēmumus, piemēro Administratīvā procesa likuma noteikumus ciktāl šis likums un Datu regula nenosaka citādi.

**33.pants. Inspekcijas pieņemto lēmumu pārsūdzēšana**

(1) Inspekcijas amatpersonas izdoto administratīvo aktu un faktisko rīcību var apstrīdēt Inspekcijas direktoram mēneša laika no tā spēka stāšanas dienas.

(2) Inspekcijas direktora izdoto administratīvo aktu un faktisko rīcību var pārsūdzēt Administratīvajā rajona tiesā.

**34.pants. Amatpersonu administratīvā atbildība personas datu aizsardzības jomā**

(1) Par nelikumīgām darbībām ar personas datiem, tas ir, par jebkurām nelikumīgām darbībām ar fiziskās personas datiem, ieskaitot datu vākšanu, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, pārraidīšanu, izpaušanu, bloķēšanu vai dzēšanu piemēro naudas sodu amatpersonai līdz divsimt naudas soda vienībām.

(2) Par fiziskās personas datu bloķēšanas, kļūdaini vai nelikumīgi iegūtu datu izdzēšanas vai iznīcināšanas rīkojuma neizpildīšanu, kā arī par fiziskās personas datu apstrādes turpināšanu pēc tam, kad apstrādei noteikts pastāvīgs vai pagaidu aizliegums piemēro naudas sodu amatpersonai līdz divsimt naudas soda vienībām.

(3) Par likumā paredzētās informācijas nesniegšanu vai nepatiesas informācijas sniegšanu Inspekcijai piemēro naudas sodu amatpersonai līdz simts piecdesmit naudas soda vienībām.

**35.pants. Kompetence sodu piemērošanā**

Administratīvā pārkāpuma procesu par šā likuma 34.pantā minētajiem pārkāpumiem veic Inspekcija.

**VIII. Īpašas apstrādes situācijas**

**36.pants. Izņēmumi attiecībā uz datu subjekta tiesībām**

(1)Normatīvajos aktos var noteikt izņēmumus attiecībā uz pārziņa vai apstrādātāja pienākumiem un uzdevumiem, kas paredzēti Datu regulas 12. līdz 22.pantam un 34.pantā, kā arī 5. pantā, ciktāl tā noteikumi attiecināmi uz Datu regulas 12. līdz 22.pantam paredzētajām tiesībām un pienākumiem, ja ar šādu ierobežojumu tiek ievērota pamattiesību un pamatbrīvību būtība un tas demokrātiskā sabiedrībā ir nepieciešams un samērīgs, lai īstenotu uzdevumu, ko veic sabiedrības interesēs.

(2) Par sabiedrības interesēm šī panta ietvaros uzskata:

 1) nacionālā valsts drošība, valsts aizsardzība un valsts starptautiskās attiecības;

 2) demokrātiskās valsts iekārtas, sabiedrības labklājības, drošības un sabiedriskās kārtības aizsardzība, to apdraudējuma novēršana;

 3) noziedzīgu nodarījumu un administratīvo pārkāpumu novēršanas, izmeklēšanas, atklāšanas vai saukšanas pie atbildības par tiem vai sodu izpildes nodrošināšana;

 4) noziedzīgi iegūto līdzekļu legalizācijas un terorisma finansēšanas novēršana;

 5) tādu nodarījumu, par kuriem ir paredzētas administratīvas sankcijas vai civiltiesiskā atbildība, novēršanas, izmeklēšanas, atklāšanas vai saukšanas pie atbildības par tiem vai uzlikto pienākumu, tai skaitā civilprasību, izpildes nodrošināšana;

 6) Latvijas valsts interesēm atbilstošas migrācijas politikas īstenošana;

 7) svarīgu ekonomisko vai finanšu interešu, tostarp monetāro, budžeta un nodokļu vai nodevu jautājumu regulējums;

 8) nodokļu un nodevu administrēšanas regulējums;

 9) sabiedrības veselības un sociālas aizsardzības nodrošinājums;

 10) atšķirīgas attieksmes novēršana darba tiesiskajās attiecībās;

 11) cilvēku aizsardzība pret diskrimināciju attiecībā uz preču un pakalpojumu piedāvāšanu;

 12) amatpersonu un reglamentētu profesiju darbības noteikumu un ētikas kodeksu pārkāpumu novēršanas, izmeklēšanas, atklāšanas un saukšanas pie atbildības par tiem nodrošināšana;

 13) cilvēku aizsardzība pret amatpersonu vai reglamentēto profesiju pārstāvju negodprātīgās, prettiesiskās rīcības, ētikas normu pārkāpumiem vai cita veida nekompetentas rīcības;

 14) valsts publisko reģistru uzturēšana;

15) tiesu neatkarības un tiesvedības aizsardzība;

16) datu subjekta aizsardzība vai citu cilvēku tiesību un brīvību aizsardzība;

17) valsts noslēpuma aizsardzība.

(3) Ieviešot šā panta pirmajā daļā noteiktos izņēmumus normatīvajos aktos ietver vismaz šādu informāciju:

1) nolūks, kādā veic apstrādi;

2) pārzinis;

3) personas datu kategorijas;

4) ieviesto ierobežojumu darbības joma;

5) personas datu glabāšanas termiņš vai tā nosacījumi;

6) garantijas, lai novērstu ļaunprātīgu izmantošanu, nelikumīgu piekļuvi vai nosūtīšanu;

7) riskiem attiecībā uz datu subjekta tiesībām un brīvības un datu subjekta tiesībām saņemt informāciju par izņēmumiem, ja tas ir nepieciešams.

**37.pants. Datu subjekta piekļuves tiesību ierobežojums**

(1) Datu subjektam nav tiesību saņemt Datu regulas 15.pantā norādīto informāciju, ja šo informāciju aizliegts izpaust saskaņā ar likumu nacionālās drošības, valsts aizsardzības, sabiedrības drošības, krimināltiesību jomā, kā arī nolūkā nodrošināt valsts finanšu intereses nodokļu lietās vai finanšu tirgus dalībnieku uzraudzību un makroekonomisko analīzi.

(2) Atbilstoši Datu regulas 15.pantam datu subjektam sniedzamajā informācijā aizliegts iekļaut valsts institūcijas, kuras ir kriminālprocesa virzītāji, operatīvās darbības subjekti, vai citas institūcijas, par kurām likums aizliedz šādas ziņas izpaust.

 **38.pants. Datu apstrāde oficiālajā publikācijā**

 (1) Datu regulas 15., 16., 17., 18., 19., 20. un 21.pantu nepiemēro, ja personas datu apstrāde tiek veikta saskaņā ar normatīvajiem aktiem oficiālās publikācijas nodrošināšanai.

(2) Oficiālajā izdevumā publicētos personas datus oficiālā izdevuma izdevējs dzēš, pamatojoties uz Inspekcijas lēmumu. Inspekcija lēmumu par oficiālajā izdevumā publicēto personas datu dzēšanu var pieņemt, ja datu subjekta tiesību uz privāto dzīvi aizskārums ir lielāks nekā sabiedrības ieguvums no oficiālās publikācijas nemainīguma.

**39.pants. Datu apstrāde statistikas nolūkos sabiedrības interesēs**

(1) Ja personas datus apstrādā oficiālās statistikas nodrošināšanai /*statistikas nolūkos sabiedrības interesēs*, Datu regulas 15. un 16.pantā noteiktās tiesības datu subjekts īsteno atbilstoši statistikas jomu reglamentējošo normatīvo aktu noteikumiem.

(2) Ja personas datus apstrādā oficiālās statistikas nodrošināšanai */statistikas nolūkos sabiedrības interesēs*, Datu regulas 18. un 21.pantā noteiktās datu subjekta tiesības netiek piemērotas.

**40.pants. Datu apstrāde arhivēšanas nolūkos sabiedrības interesēs**

(1) Ja personas datus apstrādā, *arhivēšanas nolūkos sabiedrības interesēs* / lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Datu regulas 15. un 16.pantā noteiktās tiesības datu subjekts īsteno atbilstoši arhīva jomu reglamentējošo normatīvo aktu noteikumiem.

(2) Ja personas datus apstrādā, *arhivēšanas nolūkos sabiedrības interesēs* / lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Datu regulas 18., 19., 20. un 21.pantā noteiktās datu subjekta tiesības netiek piemērotas.

**41.pants. Datu apstrāde zinātniskās vai vēstures pētniecības nolūkos**

(1) Ja personas datus apstrādā zinātniskās vai vēsturiskās pētniecības nolūkos Datu regulas 15. un 16.pantā noteiktās tiesības datu subjekts īsteno atbilstoši zinātnes un pētniecības jomu reglamentējošo normatīvo aktu noteikumiem.

(2) Ja personas datus apstrādā zinātniskās vai vēsturiskās pētniecības nolūkos sabiedrības interesēs, Datu regulas 18. un 21.pantā noteiktās datu subjekta tiesības netiek piemērotas.

**42.pants. Apstrāde attiecībā uz vārda un informācijas brīvību**

(1) Personai ir tiesības apstrādāt fiziskās personas datus žurnālistikas vajadzībām, ja tas tiek darīts žurnālista profesionālo uzdevumu pildīšanai, mākslinieciskām vai literārām vajadzībām atbilstoši normatīvajos aktos noteiktajam.

(2) Ja personas datus apstrādā žurnālistikas, mākslinieciskās vai literārām vajadzībām, Datu regulas noteikumi, izņemot Datu regulas 5.pantu, netiek piemēroti gadījumos, kad:

1) datu apstrādi veic žurnālists, lai īstenotu tiesības uz vārda un informācijas brīvību, un

2) Datu regulas noteikumu ievērošana nav savietojama vai liedz īstenot tiesības uz vārda un informācijas brīvību.

**43.pants Nosacījumi bērna piekrišanai attiecībā uz informācijas sabiedrības pakalpojumiem**

(1) Ja atbilstoši Datu regulas 8.pantam informācijas sabiedrības pakalpojumu tiešai sniegšanai ir nepieciešama datu subjekta piekrišana, bērna piekrišana ir uzskatāma par pamatu datu apstrādei un bērna datu apstrāde ir likumīga, ja bērns ir vismaz 13 gadus vecs.

**44.pants. Datu apstrāde krimināltiesību jomā**

(1) Personas datu apstrāde sākotnēji neparedzētiem mērķiem krimināltiesību jomā ir pieļaujama:

1) saskaņā ar normatīvo aktu, ar kuriem tiek ieviesta Eiropas Parlamenta un Padomes direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI, noteikumiem;

2) lai personas datus izmantotu administratīvajā vai civillietas tiesvedībā, kā arī ar likumu pilnvarotu valsts institūciju amatpersonu darbībā, ja tā saistīta ar noziedzīgu nodarījumu novēršanu, atklāšanu, izmeklēšanu vai kriminālvajāšanu, vai kriminālsodu izpildi;

3) lai novērstu tūlītēju būtisku sabiedriskās drošības apdraudējumu;

4) ja datu subjekts devis piekrišanu datu apstrādei.

***45.pants. Personas datu izsniegšana valsts institūcijām***

*(1) Pārzinim ir pienākums likumā noteiktajos gadījumos izpaust personas datus valsts un pašvaldību amatpersonām. Pārzinis izpauž personas datus tikai tām valsts un pašvaldību amatpersonām, kuras pirms datu izpaušanas ir identificējis.*

*(2) Personas datus var izpaust, pamatojoties uz rakstveida iesniegumu vai vienošanos, norādot datu izmantošanas mērķi, ja likumā nav noteikts citādi. Personas datu pieprasījumā norādāma informācija, kas ļauj identificēt datu pieprasītāju un datu subjektu, kā arī pieprasāmo personas datu apjoms.*

**46.pants. Datu subjekta tiesības attiecībā uz personas datu apstrādi Eirojustā un Eiropas Policijas birojā**

(1) Datu subjektam ir tiesības iesniegt pieprasījumu Inspekcijai par savu personas datu apstrādi vai par savu personas datu apstrādes pārbaudi Eirojustā vai Eiropas Policijas birojā.

(2) Inspekcija, saņemot šā panta pirmajā daļā minēto pieprasījumu, nekavējoties, bet ne vēlāk kā mēneša laikā no tā saņemšanas dienas pārsūta pieprasījumu attiecīgi Eirojustam vai Eiropas Policijas birojam izskatīšanai un informē par to datu subjektu.

**Pārejas noteikumi**

1. Ar šā likuma spēkā stāšanos spēku zaudē Fizisko personu datu aizsardzības likums (Latvijas Republikas Saeimas un Ministru Kabineta Ziņotājs, 2000, 9.nr.; 2002, 23.nr.; 2007, 3., 8.nr.; 2008, 7.nr.; 2009, 14.nr.; Latvijas Vēstnesis, 2010, 78.nr.; Latvijas Vēstnesis, 2012, 104.nr; Latvijas Vēstnesis, 2014, 38.nr.).

2. Inspekcija ir Datu valsts inspekcijas tiesību un saistību pārņēmēja.

3. Datu valsts inspekcijas direktors pilda Inspekcijas direktora funkcijas līdz pilnvaru termiņa beigām un Inspekcijas direktora apstiprināšanai amatā saskaņā ar šā likuma 10.panta pirmajā daļā noteikto kārtību.

4. Personas, kuru dati ir iekļauti Datu valsts inspekcijas datu aizsardzības speciālistu reģistrā pirms šā likuma spēkā stāšanās un kuras nav no šā reģistra izslēgtas, iekļauj datu aizsardzības speciālistu sarakstā, ja tās triju mēnešu laikā no šā likuma spēkā stāšanās dienas iesniedz attiecīgu rakstveida lūgumu Inspekcijas direktoram.

5. Šā likuma 34. un 35.pants stājas spēkā vienlaikus ar Administratīvo pārkāpumu procesa likumu.

Likums stājas spēkā 2018.gada 25.maijā.

Tieslietu ministrs Dzintars Rasnačs

Valsts sekretārs Raivis Kronbergs